VSRS Sklep I Up 275/2014
Sodna praksa Vrhovnega sodišča, 2014-09-11

Martina Lippai (preds.), Milica Štern (poroč.), Irena Badovinac-Bjelič

omejitev gibanja - pravni interes za pritožbo - prenehanje učinkovanja odločbe o omejitvi gibanja - zavrženje pritožbe

Na obstoj pravnega interesa mora sodišče paziti po uradni dolžnosti ves čas trajanja upravnega spora, tudi pritožbeno sodišče v pritožbenem postopku.

1. Z izpodbijano sodbo (I. točka izreka sodbe in sklepa) je sodišče prve stopnje po opravljeni glavni obravnavi delno ugodilo tožbi tako, da je v drugi vrstici izreka sklepa tožene stranke, št. 2142-126/2014/21 (1313-10) z dne 1. 8. 2014, besedilo: „Centra za tujce, Veliki otok 44/z, Postojna“ odpravilo in nadomestilo z besedilom: „Azilnega doma, Pot v Gorice 15, Ljubljana“. V preostalem delu pa je tožbo zavrnilo. Z izpodbijanim sklepom (II. točka izreka sodbe in sklepa) pa je sodišče prve stopnje ugodilo zahtevi za izdajo začasne odredbe tako, da se z dnem prejema tega sklepa do izdaje pravnomočne sodbe v tej zadevi oziroma do prenehanja izvajanja ukrepa zaradi izvedbe zakonite predaje Republiki Hrvaški, vendar ne dlje kot do 5. 9. 2014 do 13.00 ure, ukrep pridržanja tožnika namesto v Centru za tujce, Veliki otok 44/z, Postojna, izvaja v Azilnem domu, Pot v Gorice 15, Ljubljana. Tožena stranka je s sklepom, št. 2142-126/2014/21 (1313-10) z dne 1. 8. 2014, tožniku podaljšala omejitev gibanja še za en mesec na prostore Centra za tujce, Veliki otok 44/z, Postojna, in sicer od dne 5. 8. 2014 od 13.00 ure do 5. 9. 2014 do 13.00 ure.

2. Sodišče prve stopnje je v obrazložitvi svoje odločbe navedlo razloge, zaradi katerih je delno ugodilo tožbi, v preostalem delu pa tožbo zavrnilo, ter razloge za ugoditev tožnikovi zahtevi za izdajo začasne odredbe do izdaje pravnomočne sodbe v tej zadevi.

3. Tožena stranka vlaga pritožbo zoper obe točki izreka sodbe in sklepa iz vseh pritožbenih razlogov iz prvega odstavka 75. člena Zakona o upravnem sporu (v nadaljevanju ZUS-1) in predlaga, da Vrhovno sodišče pritožbi ugodi, izpodbijano sodbo in sklep sodišča prve stopnje pa spremeni tako, da se tožba zoper sklep tožene stranke z dne 1. 8. 2014 in predlog za izdajo začasne odredbe zavrneta. Kljub temu, da bo omejitev gibanja brezpogojno prenehala dne 5. 9. 2014, prosi, naj Vrhovno sodišče odloči o nezakonito izdani začasni odredbi, saj ima tožena stranka pravni interes zaradi nadaljnjih postopkov omejitev gibanja.

6. Obstoj pravnega interesa je ena od osnovnih predpostavk za dovoljenost vsakega pravnega sredstva, tudi za pritožbo. Zakon o pravdnem postopku (v nadaljevanju ZPP), ki se na podlagi prvega odstavka 22. člena ZUS-1 za vprašanja postopka, ki niso urejena s tem zakonom, primerno uporablja v upravnem sporu, v četrtem odstavku 343. člena med drugim določa, da pritožba ni dovoljena, če pritožnik zanjo ni imel pravnega interesa. Na obstoj pravnega interesa mora sodišče paziti po uradni dolžnosti ves čas trajanja upravnega spora, tudi pritožbeno sodišče v pritožbenem postopku.

7. Vrhovno sodišče je o tožnikovi pritožbi zoper sodbo (I. točka izreka sodbe in sklepa) Upravnega sodišča Republike Slovenije v Ljubljani I U 1000/2014-5 z dne 20. 6. 2014 odločilo s sodbo I Up 244/2014 z dne 7. 8. 2014. S tem pa je postal pravnomočen tudi sklep, št. 2142-126/2014/14 (1313-18) z dne 5. 6. 2014, s katerim je tožena stranka sklenila, da Republika Slovenije ne bo obravnavala tožnikove prošnje za mednarodno zaščito, saj bo predan Republiki Hrvaški, ki je odgovorna država članica za vsebinsko obravnavo njegove prošnje. V izpodbijanem sklepu tožene stranke odrejeno podaljšanje omejitve gibanja je za tožnika prenehalo učinkovati 5. 9. 2014. Zato tožena stranka v obravnavani zadevi ne izkazuje več pravnega interesa za odločanje o njeni pritožbi niti zoper sodbo niti zoper sklep o začasni odredbi.

8. Vrhovno sodišče je zato pritožbo kot nedovoljeno zavrglo na podlagi 352. člena v zvezi s četrtim odstavkom 343. člena ZPP in prvim odstavkom 22. člena ZUS-1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.